SKRIFTLIG FORESPØRGSEL P-1090/01

af Luciana Sbarbati (ELDR) til Kommissionen

(27. marts 2001)

Om: Modsigelser i Fællesskabets politik inden for forskningssektoren

Undervisnings- og forskningsministrene forsamlet i Upsala med henblik på at forberede Stockholm-topmødet drøftede følgevirkninger af aldringen i EU's befolkning for disse to sektorer og behandlede en svensk undersøgelse, hvoraf det fremgår, at 28 % af den europæiske befolkning vil være over 65 år i 2050 (14 % for øjeblikket), og at udvidelsen ikke får nogen positiv indflydelse på dette fænomen, fordi det kun er i Tyrkiet, at udviklingen går i den anden retning.

Inden for forskning (miljø, samfundsøkonomi, videnskab, teknologi) vil faldet i de beskæftigede og tilbagegangen i innovation og færdigheder forårsage en vækstnedgang. Derfor forsøger det svenske formandskab at finde frem til, hvordan man kan imødekomme efterspørgslen efter menneskelige ressourcer på det videnskabelige område, hvordan man kan forbedre videnskabens og teknologiens image hos de unge, og hvordan man kan gøre befolkningen mere bevidst over for videnskab, og overvejer at ansætte forskere fra tredjelande?

Kommissionen har imidlertid uden at høre Parlamentet besluttet at nedskære personalet på Det Fælles Forskningscenter med 200 (på trods af en aftale med Rådet af 1998 om at bevare personaleplanen), overføre arbejdet og personalet fra Ispra til Patten (januar 2001) og har derefter meddelt, at størstedelen af forskerne vil gå på pension senest 2008, mens universiteteterne vil kunne levere nye forskere, og de nuværende forhold vedrørende visa, mobilitet, arbejds- og opholdsregler gør strukturelle ændringer påkrævet.

Kan Kommissionen redegøre for, hvorfor der foretages afskedigelser inden for en sektor, som risikerer at blive hårdt ramt netop på grund af personalemangel?

Er det logisk at overveje indvandring af tredjelandes borgere, mens man samtidig anvender begrænsninger på fællesskabsplan vedrørende visa, mobilitet og arbejds- og opholdsbestemmelser?

Svar afgivet på Kommissionens vegne af Philippe Busquin

(11. maj 2001)

I rapporten fra det uafhængige panel under ledelse af Etienne Davignon blev det bl.a. foreslået, at Det Fælles Forskningscenter (FFC) koncentrerede indsatsen om de områder, inden for hvilke det har særlig kompetence. Af denne årsag og som led i den feasibility-undersøgelse om, hvilke opgaver Kommissionen skulle prioritere, der blev iværksat i begyndelsen af 2000, godkendte Kommissionen på mødet den 26. Juli 2000 anbefalingerne fra Reformgruppen, der var nedsat med henblik herpå.

I forbindelse hermed bad Kommissionen den for forskning ansvarlige kommissær om at pålægge FFC at foretage en feasibility-undersøgelse af en lukning af Petten-anlægget, alternativt at påregne en nedskæring på 200 stillinger ved indskrænkning af samtlige FFC's aktiviteter.

Feasibility-undersøgelsen vedrørende lukning af Petten-anlægget er nu afsluttet, og dens konklusioner er blevet forelagt Kommissionen i form af en meddelelse, der blev vedtaget den 22. januar 2001(1).

I feasibility-undersøgelsens konklusioner anbefales det bl.a. at overføre aktiviteterne vedrørende undersøgelsen af reduktion af emissioner fra biler fra Petten til Ispra og at overføre afdelingen for reaktorsikkerhed fra Ispra til Petten. Dette skyldes, at man ønsker at skabe bedre sammenhæng mellem aktivitetsområderne i FFC's forskellige anlæg.

Da det drejer sig om en intern omrokeringsforanstaltning inden for Kommissionens tjenestegrene, har den ikke konsulteret de øvrige institutioner angående denne personaleoverførsel.

Med udgangspunkt i Reformgruppens konklusioner agter Kommissionen at foreslå budgetmyndigheden en ændring af FFC's stillingsfortegnelse fra 2002.

FFC's øvrige aktiviteter har været underkastet detaljeret revision, og de fremkomne forslag med henblik på at koncentrere aktiviteterne skulle sikre FFC's beståen på lang sigt i kraft af dets opgave, der går ud på at bidrage med videnskabelig og teknisk støtte til Fællesskabets politikker.

(1) K(2001)125 af 22.1.2001.